Landbouleiers bespreek droogtehulp met !Naruseb - Landbou - Republikein
Tuesday, August 06th, 16:40:33
Landbouleiers bespreek droogtehulp met !Naruseb
Ryno van der Merwe: Mediaberigte verwarrend
13 June 2019 | Landbou
Ronelle Rademeyer - Landbouleiers van die unies wat kommersiële boere en opkomende kommersiële boere verteenwoordig het gister met mnr. Alpheus !Naruseb, minister van landbou, water en bosbou, oor die verdeling van die beloofde N$573 miljoen se droogtehulp vergader.
Mnr. Ryno van der Merwe, president van die Namibië Landbou-unie (NLU), sê hy en die Namibië Opkomende Kommersiële Boere-unie (Necfu) se president, dr. Ndahafa Nghifindaka, het op 20 Mei aan !Naruseb geskryf om antwoorde op ‘n klomp vrae te kry.
“Ons het gesê ons wil presies weet hoe die hulp toegeken gaan word. Dit is nooit direk aan ons as kommersiële boere gekommunikeer nie en wat ons in die media lees, is verwarrrend,” sê hy.
Dit sluit in onduidelikheid oor die beloofde N$31,3 miljoen as aansporing vir die bemarking van vee, huur van weiding en vervoerkoste. Volgens die NLU se interpretasie is N$25 miljoen vir noodbemarking beskikbaar, maar dit is 'n druppel aan die emmer.
Verder kan boere wat meer as ‘n sekere getal vee verkoop het, nie vir die voer- en leksubsidies in aanmerking kom nie.
Van der Merwe wou nie gister die fyner besonderhede van die vergadering bespreek nie, aangesien !Naruseb onderneem het om ‘n nuusverklaring met die fyner besonderhede uit te reik.
“Wat wel insiggewend was, is dat die regering nog N$271 miljoen van die beloofde bedrag kortkom,” sê hy. Met die aankondiging van die droogtehulp is dit nie so uitgespel nie.
Die regering se latere voorstel oor ‘n vrywillige, eenmalige 2%-bydrae deur belastingbetalers van hul maandelikse inkomste om die tekort aan te vul, het ‘n storm onder Namibiërs ontketen.
Verskeie lande het reeds geld en voedselhulp gegee of beloof nadat pres. Hage Geingob in Mei ‘n noodtoestand afgekondig het.
Vanjaar se droogte word as die ergste in menseheugenis beskou – veral omdat weidingstoestande landswyd haglik is. Alle landboubedrywe buiten houtskoolproduksie steier onder die impak.
44 minute gelede | Polisie